ZIGA วิ่งฉิว 5% นิวไฮรอบ 3 เดือน ลุ้นรายได้ปีนี้โต 15% ตามเป้ารับเศรษฐกิจฟื้นตัว
ZIGA วิ่งฉิว 5% นิวไฮรอบ 3 เดือน ลุ้นรายได้ปีนี้โต 15% ตามเป้ารับเศรษฐกิจฟื้นตัว โดยล่าสุด ณ เวลา 16.05 น. อยู่ที่ระดับ 3.24 บาท บวก 0.14 บาท หรือ 4.52% สูงสุดที่ระดับ 3.24 บาท ต่ำสุดที่ระดับ 3.08 บาท มูลค่าซื้อขาย 37.15 ล้านบาท
23 ก.ค. 2561

ผู้สื่อข่าวรายงานว่า ราคาหุ้น บริษัท ซิก้า อินโนเวชั่น จำกัด (มหาชน) หรือ ZIGA ณ เวลา 16.05 น. อยู่ที่ระดับ 3.24 บาท บวก 0.14 บาท หรือ 4.52% สูงสุดที่ระดับ 3.24 บาท ต่ำสุดที่ระดับ 3.08 บาท มูลค่าซื้อขาย 37.15 ล้านบาท

ทั้งนี้ ราคาหุ้นปรับตัวขึ้นทำจุดสูงสุดในรอบ 3 เดือน นับตั้งแต่ราคาหุ้นปิดที่ระดับ 3.24 บาท เมื่อวันที่ 20 เม.ย. 61
โดยก่อนหน้านี้ นางสาววราลักษณ์ งามจิตรเจริญ กรรมการผู้จัดการ ZIGA เปิดเผยว่า แนวโน้มผลการดำเนินงานในช่วงครึ่งปีหลังของปีนี้คาดเติบโตดีกว่าในช่วงครึ่งปีแรก เนื่องจากโครงการขนาดใหญ่ของภาครัฐที่เห็นเป็นรูปธรรมมากขึ้น และภาคเอกชนมีแนวโน้มการลงทุนมากขึ้น ตามการฟื้นตัวของสภาวะเศรษฐกิจและภาคการบริโภคในช่วงครึ่งปีหลัง
ดังนั้น บริษัทมั่นใจว่ารายได้ปีนี้จะเป็นไปตามเป้าหมายที่ตั้งไว้เติบโตไม่ต่ำกว่า 15% จากปี 2560 ที่มีรายได้อยู่ที่ 909.95 ล้านบาท ตามการเติบโตในช่วงครึ่งปีหลังดังกล่าว และในปีนี้บริษัทมีแผนออกผลิตภัณฑ์ใหม่ ในกลุ่มงานเหล็กโครงสร้างอเนกประสงค์ “ZIGA” ซึ่งบริษัทรับมาตรฐาน (มอก.) ในสินค้ากลุ่มโครงสร้างรูปทรงต่าง ๆ เช่น เหล็กทรงกลม เหล็กทรงแบน เหล็กซี และเหล็กกล่อง โดยขายให้กับฐานลูกค้าเดิม เช่น ลูกค้าโครงการ และโมเดิร์นเทรด เพื่อตอบสนองความต้องการของลูกค้าได้มากขึ้น
ขณะเดียวกัน บริษัทได้ขยายการลงทุน ร้านค้าสำเร็จรูป หรือ I-Retail เต็มรูปแบบ โดยปัจจุบันได้เริ่มส่งมอบงาน I-Retail ร้านกาแฟให้กับสถานีบริการน้ำมัน PT แล้ว ทั้งนี้ PT มีแผนจะขยายสาขาอย่างต่อเนื่อง จึงเป็นโอกาสในการเติบโตของ I-Retail ตามไปด้วย แต่ปัจจุบันยังคงไม่มีการลงนามในข้อตกลง (MOU) ร่วมกัน เนื่องจากบริษัทรอคลังสินค้าในพื้นที่โรงงานใหม่ที่จะเริ่มใช้งานในไตรมาส 3/2561 ก่อน และบริษัทยังอยู่ระหว่างพัฒนาบ้านสำเร็จรูปแบบโมดูลาร์ “ซิก้า โฮม” ซึ่งคาดว่าจะได้ข้อสรุปและเห็นความชัดเจนภายในปี 2561